Αισθάνομαι πραγματική χαρά και θεωρώ ιδιαίτερη τιμή να είμαι παρών στην παρουσίαση του τιμητικού τόμου για την Πρόεδρο Κατερίνα Σακελλαροπούλου. Για την επί δεκαετίες συνοδοιπόρο σε διαδρομές αναζήτησης της δίκαιης λύσης, διαδρομές, κάποιες φορές τραχιές αλλά πάντα συναρπαστικές. Και για τη φίλη, της οποίας η παρέα ήταν πηγή ευχαρίστησης, προβληματισμού και γνώσεων. Νιώθω συγκίνηση που βρίσκομαι σε αυτή την εκδήλωση τιμής στην Κατερίνα Σακελλαροπούλου καθώς επαναφέρω στη μνήμη μου πολλές στιγμές συνεργασίας, όπως και πολλές στιγμές φιλικών συζητήσεων στο δικαστήριο και εκτός δικαστηρίου.

Πολλά συγχαρητήρια στην Ελληνική Εταιρεία Δικαίου του Περιβάλλοντος και στις εκδόσεις Σάκκουλα για την πρωτοβουλία να εκδοθεί ο τιμητικός τόμος. Πρόκειται για έμπρακτη αναγνώριση όχι μόνο της προσφοράς της Κατερίνας Σακελλαροπούλου στην Εταιρεία, της οποίας υπήρξε Πρόεδρος, αλλά κυρίως της συμβολής της στην ανάδειξη της σημασίας του περιβάλλοντος και στη διαμόρφωση νομικού πλαισίου περιβαλλοντικής προστασίας μέσω και της νομολογιακής επεξεργασίας και εφαρμογής της συνταγματικής, όπως και της κοινής νομοθεσίας. Η μελέτη και η βελτίωση της νομικής προστασίας του περιβάλλοντος είναι ακριβώς βασικός σκοπός της Εταιρείας. Μπράβο λοιπόν στη Πρόεδρο της Εταιρείας, καθηγήτρια Γλυκερία Σιούτη, και στα μέλη του ΔΣ καθώς και στις εκδόσεις Σάκκουλα για την απόφασή τους αυτή.

«Μια πεισματάρα νομικός που στρατεύθηκε με την πλευρά της προόδου, της ελευθερίας, της αυτεξουσιότητας, παροτρύνοντας τους πολίτες: ¨Πολέμησε για τα ζητήματα που θεωρείς σημαντικά, καν' το όμως με τρόπο που θα εμπνεύσει και άλλους να σε ακολουθήσουν¨.

Και αν κάτι θα πολλαπλασιάζει τον αντίκτυπο της φωτεινής παρουσίας της είναι η μοναδική της ικανότητα να υπηρετεί τον νόμο έχοντας πάντα κατά νου τις ατομικές ηθικές αξίες και τις ανθρώπινες προσδοκίες, και να συνδυάζει τη σκληρή δουλειά και τις καθημερινές δοκιμασίες με μια ασίγαστη δίψα και χαρά για τη ζωή.»

Αυτά είναι λόγια της Προέδρου για την Ruth Bader Ginsburg, τη δικαστή του Ανώτατου Δικαστηρίου των ΗΠΑ που σε όλη τη διάρκεια της θητείας της στο δικαστήριο, αλλά και προηγουμένως, κυρίως ως δικηγόρος, υπερασπίστηκε τα δικαιώματα, τις φιλελεύθερες αξίες, τη δημοκρατία. Και μέσα στις φιλελεύθερες προοδευτικές αξίες βασική θέση έχουν βεβαίως τα δικαιώματα των γυναικών και των αποκλεισμένων κοινωνικών ομάδων, τα οποία υπερασπίστηκε ειδικότερα με πάθος και συνέπεια η αμερικανίδα δικαστής.

Εγώ επαναλαμβάνω τα λόγια της Προέδρου, προσυπογράφοντάς τα λέξη προς λέξη αλλάζοντας το σκιαγραφούμενο πρόσωπο. Αντί Ginsburg, Σακελλαροπούλου.

Όποιος έζησε την Κατερίνα Σακελλαροπούλου ως δικαστή και παράλληλα παρακολούθησε τις πολλές δραστηριότητές της και την κοινωνική της παρουσία γενικότερα, γνωρίζει ότι και εκείνη υπηρέτησε τις ίδιες ακριβώς αξίες τις οποίες υπηρέτησε η αμερικανίδα δικαστής που, όπως η ίδια διακηρύσσει, υπήρξε πρότυπό της.

Εδώ χωρεί ένσταση. Νομίζω ότι η Πρόεδρος κάνει λάθος χαρακτηρίζοντας την αμερικανίδα δικαστή πρότυπό της. Δύσκολα μπορεί κάποιος να θεωρήσει ότι η κυρία Σακελλαροπούλου ακολουθεί ένα κάποιο πρότυπο. Είναι ο εαυτός της που μπορεί να συμφωνεί, να επικοινωνεί συναισθηματικά ή πνευματικά με κάποιους περισσότερο από άλλους ή και να επικροτεί ορισμένες στάσεις ζωή και να απορρίπτει άλλες, αλλά δεν θεωρώ συμβατό με την προσωπικότητά της να ακολουθεί πρότυπα.

Περάσαμε πολλά χρόνια με την Κατερίνα Σακελλαροπούλου στα ίδια έδρανα, στις ίδιες αίθουσες διασκέψεων. Γύρω από το μεγάλο τραπέζι διασκέψεων της Ολομέλειας του Συμβουλίου της Επικρατείας, ή στο πιο μικρό τραπέζι διασκέψεων στο γραφείο του Προέδρου το Ε΄ Τμήματός.

Περάσαμε όμως πολλές ευχάριστες ώρες και έξω από το Αρσάκειο που ήταν τις τελευταίες δεκαετίες το δικαστικό μας κτίριο, συζητώντας για το δικαστήριο, για τρέχουσες και παλαιότερες υποθέσεις και ανταλλάσσοντας σκέψεις και προβληματισμούς. Αλλά συζητώντας και για τα γενικότερα θέματα της ζωής. Θέματα της κοινωνίας και θέματα προσωπικά του καθένα. Είναι ξεχωριστό το ενδιαφέρον της Κατερίνας για τα προσωπικά θέματα των φίλων της. Ακόμη περισσότερο εκείνων που θεωρούσε εκείνη καλούς της φίλους και ένιωθε ότι και εκείνοι οι άλλοι, την θεωρούν πραγματική τους φίλη.

Είναι πολλά αυτά που θα μπορούσε κάποιος να πει για την Κατερίνα Σακελλαροπούλου ως νομικό και δικαστή. Για τη συμβολή της στην αναζήτηση και επιλογή της βέλτιστης λύσης σε κάθε υπόθεση, αλλά και για τη νομική της κρίση και ευστροφία. Όπως πολλά θα μπορούσε κάποιος να πει για τη φίλη Κατερίνα που χαιρόσουνα τη συντροφιά της, τη συζήτηση, τα πειράγματα και τις ατάκες της. Δύσκολο να διαχωρίσεις τις πνευματικές και επιστημονικές ικανότητες και τις επαγγελματικές δεξιότητες ενός ανθρώπου από τη συμπεριφορά και τη στάση ζωής του. Πολύ πιο δύσκολο για πρόσωπα με πολύπλευρη δραστηριότητα και σύνθετη προσωπικότητα.

Η Πρόεδρος ήταν από τους πιο δραστήριους και με όραμα δικαστές αλλά και από τα πιο αγαπητά πρόσωπα στο Συμβούλιο της Επικρατείας. Ήταν μεγάλη η χαρά των δικαστών του Ε΄ Τμήματος όταν αποφασίστηκε να τοποθετηθεί στο Τμήμα η νέα Σύμβουλος Κατερίνα Σακελλαροπούλου. Το ζητήσαμε και χαρήκαμε ιδιαίτερα όταν ήλθε διότι θα υπήρχε στο μικρότερο κύκλο των δικαστών του Τμήματος μία ευχάριστη παρουσία, φιλική, χαρούμενη που μετέδιδε ζωντάνια και ανθρώπινη ζεστασιά. Αλλά και ένα μέλος με ικανότητες που θα μπορούσε να συμβάλει και να ενισχύσει το έργο του Τμήματος. Και πραγματικά το αποτέλεσμα της συμμετοχής της στη σύνθεση του Τμήματος ήταν αυτό που μπορούσε κάποιος να προβλέψει. Δεν χρειάζεται να αναφερθώ στις νομικές ικανότητες, στη δικαστική κρίση της Προέδρου και στην ευρηματική σκέψη της, όπως τις ζήσαμε στις διασκέψεις και σε ένα βαθμό έχουν αποτυπωθεί σε δικαστικές αποφάσεις που εκδόθηκαν με εισήγηση δική της ή με την προεδρία της. Συνήθως μία απόφαση αποδίδεται στον εισηγητή. Πρέπει όμως να εξηγήσω ότι δεν αντανακλάται η συνεισφορά κάθε μέλους του δικαστηρίου στο τελικό περιεχόμενο της απόφασης που εκδίδεται ύστερα από διάσκεψη, η οποία στο Συμβούλιο της Επικρατείας είναι ουσιαστική. Δεν προκύπτει από την απόφαση, εκτός αν πρόκειται για μειοψηφική γνώμη που στην Ελλάδα, εδώ και πολλά χρόνια, διατυπώνεται επωνύμως. Μόνο όσοι έχουν μετάσχει στη διάσκεψη γνωρίζουν σε ποιους από τα μέλη του σχηματισμού οφείλεται η πρωτοποριακή σκέψη, η ζυγισμένη λύση, η ορθή στάθμιση που αποτυπώθηκε στην απόφαση. Όσοι διασκεφθήκαμε με την κυρία Σακελλαροπούλου θα είχαμε να δώσουμε πολλά παραδείγματα αποφάσεων, στις οποίες η σκέψη της, σε συνδυασμό κάποιες φορές με τη μαχητικότητα και την πειστικότητα της, επηρέασε το αιτιολογικό και το διατακτικό της απόφασης. Δεν έχω την πρόθεση και δεν πρέπει να δώσω το χαρακτήρα μιας δικαστικής laudatio, μιας laudatio για ένα τιμώμενο δικαστή, σε αυτά τα λίγα λόγια μου, λόγια από καρδιάς και με βάση προσωπικές αναμνήσεις που διατρέχουν κάποιες δεκαετίες. Θα περιόριζε τη μεγάλη εικόνα της δικαστή Κατερίνας Σακελλαροπούλου. Αν θέλει κάποιος να αποδώσει τη γενική αυτή εικόνα με ένα χαρακτηρισμό, θα έλεγε: δικαστική ευπρέπεια.

«Ο δικαστής οφείλει να κινείται μέσα στο πλαίσιο που δημιουργεί το ισχυρό πλέγμα αόρατων διατάξεων οι οποίες αποτελούν τη δικαστική δεοντολογία και ισχύουν σε όλα τα σύγχρονα κράτη δικαίου. Η δικαστική δεοντολογία είναι η ατμόσφαιρα που περιβάλλει κάθε δικαστή, ο οποίος “αναπνέει” μέσα σ’ αυτήν κατά την άσκηση των καθηκόντων του και, κυρίως, έξω από αυτά».

Και αυτά είναι λόγια της Προέδρου, από τα οποία προκύπτει η σημασία που αποδίδει η ίδια στη δικαστική δεοντολογία που είναι αναπόσπαστο τμήμα αυτού που χαρακτήρισα δικαστική ευπρέπεια. Διότι η δικαστική ευπρέπεια συνδέεται με τη δικαστική δεοντολογία, αλλά στην πλήρη έκφραση της. Εκείνη που δεν περιορίζεται στην τήρηση ορίων ως προς τη διατύπωση απόψεων έξω από τους τοίχους του δικαστηρίου και αυτοσυγκράτηση στη συμπεριφορά πέρα από τα τείχη του δικαστικού σώματος. Σημαίνει κυρίως προσέγγιση των υποθέσεων χωρίς προκαταλήψεις, χωρίς βεβαιότητα σε προερμηνευτικές επιλογές. Σημαίνει ενεργητική ακρόαση των ισχυρισμών των δικαζομένων και σεβασμό της κάθε άποψης. Σημαίνει και θάρρος της γνώμης του δικαστή.

Θάρρος της γνώμης επέδειξε με πολλές αφορμές η Κατερίνα Σακελλαροπούλου. Δεν θέλω να αναφερθώ σε συγκεκριμένα παραδείγματα αυτή τη στιγμή παρουσίασης του τιμητικού τόμου. Άλλωστε, κάποια είναι ευρύτερα γνωστά. Έχει επιδείξει θάρρος γνώμης όχι μόνο έναντι εξουσιών εκτός δικαστηρίου που δεν είναι και τόσο δύσκολο με βάση τις εγγυήσεις, με τις οποίες είναι εξοπλισμένος ο ΄Έλληνας δικαστής. Το έχει επιδείξει κάποιες φορές και έναντι απόψεων που είχαν γενικώς επικρατήσει σε μία περιρρέουσα ατμόσφαιρα, όπως δημιουργείται από τα διάφορα μέσα διαμόρφωσης της κοινής γνώμης. Αυτό είναι λίγο πιο δύσκολο διότι όλοι μας έχουμε την ανάγκη να είμαστε αρεστοί και γενικότερα αποδεκτοί. Δεν υπέπεσε στον πειρασμό του δικαστικού λαϊκισμού, που αποτελεί αμάρτημα για το δικαστή και κίνδυνο για τους δικαζομένους. Αλλά έχει αποδείξει από νέα ακόμη δικαστής ότι δεν διστάζει να εκφράσει τη γνώμη της και μέσα στο πλαίσιο της δικαστικής ιεραρχίας. Και συγκεκριμένα, εφόσον μιλάμε για δικαστή του Συμβουλίου της Επικρατείας, έναντι των προέδρων και αντιπροέδρων του δικαστηρίου αυτού που αποτελούν την ιεραρχία του με βάση τη διάρθρωση του δικαστικού σώματος, την οποία έχει υιοθετήσει το Σύνταγμα και η νομοθεσία στην Ελλάδα. Δεν αισθανόταν υφισταμένη κάποιων συναδέλφων της που κατείχαν ανώτερο βαθμό, αλλά δικαστής με αίσθημα ανεξαρτησίας που δεν αυτοπεριορίζεται στη διατύπωση γνώμης και στη έκφραση της αντίθεσής της σε συμπεριφορές και πρακτικές συναδέλφων της. Σε αγαπάμε και σε σεβόμαστε και γι΄ αυτό, Κατερίνα Σακελλαροπούλου.

Και κάτι ακόμη. Κατά την περίοδο της σύντομης προεδρίας Σακελλαροπούλου, το Συμβούλιο της Επικρατείας έδειξε σημαντικά σημεία εξωστρέφειας τηρώντας πάντα τους κανόνες δεοντολογίας, αλλά και γενικότερου εκσυγχρονισμού από την άποψη χρήσης μεθόδων και σύγχρονων μέσων της τεχνολογίας, αλλά και από άποψη αντιλήψεων και γενικότερων προσεγγίσεων. Ασφαλώς δεν είμαι ο καταλληλότερος να μιλήσω περισσότερο συγκεκριμένα για το ζήτημα αυτό, διότι πρόκειται για γενική διαπίστωσή μου ως παρατηρητή πλέον των θεμάτων λειτουργίας του δικαστηρίου, ήθελα, όμως, να το επισημάνω διότι θεωρώ σημαντική τη συμβολή της Προέδρου στη βελτίωση της εικόνας, αλλά και της ίδιας της λειτουργίας του δικαστηρίου. Και χαίρομαι να βλέπω ότι το δικαστήριο συνεχίζει στην ίδια κατεύθυνση.

Κυρίες και κύριοι,

στις δημόσιες παρεμβάσεις της Προέδρου, ορισμένες φορές βλέπουμε να σπάει η φωνή της από συγκίνηση. Μπορώ να μεταφέρω ότι αυτή τη συγκίνηση την έδειχνε κάποιες φορές στις διασκέψεις. Όπως ζήσαμε τις έντονες αντιδράσεις της σε απόψεις που θεωρούσε εσφαλμένες ή ανεδαφικές, ζήσαμε και αυτή τη συγκίνηση και το πάθος, με το οποίο αντιμετώπιζε κάποιες υποθέσεις, στις οποίες το διακύβευμα ήταν ο σεβασμός των ελευθεριών και ατομικών δικαιωμάτων, η σωτηρία ευαίσθητων οικοσυστημάτων, η προστασία της πολιτιστικής κληρονομιάς, η διατήρηση της ιστορικής μνήμης. Η συγκίνηση και ενσυναίσθηση κατά τη γνώμη μου αποτελούν αρετή για το δικαστή όταν συνδυάζονται με αντικειμενική προσέγγιση και με ορθολογική κρίση.

Ολοκληρώνοντας θέλω να πω ότι έχουν εγγραφεί στη μνήμη μου πολλές στιγμές εκτός δικαστηρίου, έξω από την καθημερινή εργασιακή ρουτίνα. Η Κατερίνα είναι εκείνη που σε φιλικές συγκεντρώσεις με συναδέλφους και φίλους είχε την έννοια της παρέας και δημιουργούσε την ευχάριστη και ζεστή για όλους διάθεση. Είτε γύρω από ένα τραπέζι είτε σε μία εκδρομική εξόρμηση.

Μία από τις ψηφίδες των αναμνήσεων που δύσκολα θα ξεθωριάσει με την πάροδο του χρόνου είναι η χαρά με την οποία μας ξενάγησε στο πατρικό της σπίτι στη Σταυρούπολη σε μία εκδρομική εξόρμηση με συναδέλφους και φίλους ύστερα από συνέδριο στη Βόρεια Ελλάδα. Και κάτι που με αφορά προσωπικά. Δεν ξεχνώ την πρότασή της, ως προέδρου της Ελληνικής Εταιρείας Δικαίου του Περιβάλλοντος, να εκδώσει η Εταιρεία τιμητικό τόμο όταν αφυπηρέτησα. Χρειαζόταν η πειστικότητά και η επιμονή της για να ολοκληρωθεί το βιβλίο.

Θέλω να ευχαριστήσω την Κατερίνα Σακελλαροπούλου για τη φιλία της και να της πω ότι χαίρομαι που ο ελληνικός λαός στη μεγάλη του πλειοψηφία την βλέπει να ασκεί τα καθήκοντα του Προέδρου της Δημοκρατίας με τον τρόπο που ξέραμε ότι θα τα ασκήσει όσοι τη γνωρίζουμε. Με θεσμική συνέπεια, σοβαρότητα και γνώση στα πολιτειακά της καθήκοντα, και με απλότητα, ευαισθησία και ευπρέπεια στα μεγάλα ή μικρότερα προβλήματα της κοινωνίας και της καθημερινότητας των ανθρώπων.